Vrouekrieket verdien plek in kolligSuné Luus. Foto: Saeed Khan/AFP. Anders as in vrouetennis se geval, is vrouekrieket meer gewild as ooit met supersterre soos Australië se Meg Lanning en Alyssa Healy wat gereeld die koerantopskrifte haal. Ter plaatse tel spelers soos Laura Wolvaardt, Marizanne Kapp, Dané van Niekerk, Shabnim Ismail en Suné Luus onder die beste ter wêreld. Nou, op die vooraand van die Proteavrouekrieketspan se eerste wedstryd teen Ierland in Dublin, het Luus die belangrikheid van wêreldwye T20-ligas benadruk. “Dit is ’n wonderlike geleentheid vir plaaslike spelers om saam met internasionale spelers te speel en meer oor die spel te leer. Dit is belangrik om ander spelers te leer ken en in verskillende toestande te speel,” het Luus gesê. Spelers wat oorsee speel, kan daarvan getuig dat hul spel ’n hupstoot kry, terwyl ander spelers ook hierby kan baat: Die kennis en ondervinding wat in ander lande opgedoen word, word immers oorgedra om die sport ook plaaslik te bevorder. Marizanne Kapp vier die Proteas se spogoorwinning teen Nieu-Seeland. Foto: Michael Bradley. Meer as 86 000 toeskouers het byvoorbeeld in 2020 na die eindstryd van die T20-Wêreldbeker tussen Australië en Indië vanuit hul pawiljoensitplek gekyk, terwyl 53 miljoen kykers die aksie voor hul televisieskerms gevolg het. “Vrouekrieket raak al hoe meer gewild en in baie lande kan dit sy amateurstatus vir professionele status verruil. Die spel is ongetwyfeld op die voorgrond en baie mense wil daarin belê. Hopelik is dit ’n tendens wat sal voortduur; vrouekrieket verdien dit.” Suid-Afrika se vroue lewer ook deesdae topprestasies: Hulle het hulself goed van hul taak in die jongste Wêreldbekertoernooi in Nieu-Seeland gekwyt, terwyl hulle ook ’n hele paar reekse in die aanloop tot die internasionale skouspel gewen het. Die Proteas speel vanaf môre drie T20-wedstryde teen die Iere, terwyl die eendagaksie tussen die twee spanne op 11 Junie begin.